'पाकिस्तान के परमाणु कार्यक्रम को कोई सीधी सहायता नहीं'  
अमेरिका के पास यह सुनिश्चित करने की पुख्ता व्यवस्था है कि पाक अमेरिकी आर्थिक सहायता का उपयोग अपने परमाणु कार्यक्रम के लिए न करे।
पेंटागन के एक शीर्ष अधिकारी ने कहा कि अमेरिका के पास यह सुनिश्चित करने की पुख्ता व्यवस्था है कि पाकिस्तान अमेरिकी आर्थिक सहायता का सीधा उपयोग अपने परमाणु कार्यक्रम को मजबूत करने के लिए न करे।  यूएस सेंट्रल कमान के कमांडर जनरल जेम्स एन मैटिस ने सीनेट की सशस्त्र सेवा समिति द्वारा आयोजित कांग्रेस की बहस के दौरान कहा, मुझे पूरा विश्वास है कि उनके परमाणु कार्यक्रम के लिए कोई सीधी वित्तीय सहायता नहीं है। मेरे विश्वास का कारण हमारे द्वारा दी गई सहायता पर नजर रखने की व्यवस्था है। इससे पहले सांसदों ने इन हालिया खबरों पर चिंता जताई थी कि पाकिस्तान अपने परमाणु हथियारों की संख्या दोगुनी कर चुका है और उसके यह शस्त्र सौ की संख्या पार कर चुके हैं।  मैटिस ने कहा, जाहिर है, वित्त पोषण के उनके अपने स्रोत होंगे, और हम उन्हें दें या न दें.. वह उसे अन्यत्र खर्च करेंगे। सीनेटर जिम वेब ने चिंता जताई कि भले ही पाकिस्तान अमेरिकी सहायता का अपने परमाणु कार्यक्रम के लिए सीधे इस्तेमाल नहीं करता हो लेकिन अन्य क्षेत्रों के लिए अमेरिकी सहायता मिलने की वजह से वह अपना धन इसमें लगा सकता है।